題梅山
作者：張景端
朝代：宋

paragraphs: 作尉南昌日，投書北闕頻。
忠言不悟主，直節恥爲臣。
漢室多災異，吳門念隠淪。
掛冠忘寵辱，蒙袂出埃塵。
虹屈英雄氣，鷗羣自在身。
永懷三洞訣，高謝九江春。
擇地開仙館，看雲翦壽巾。
玄臺秋步月，虛室夜凝真。
無夢生芳草，留年養大椿。
碧茸香不斷，青鳥性偏馴。
太液刀圭就，中黄道路新。
武夷空墜馬，郁木竟棲神。
絳節雖朝帝，靈波尚濟民。
一名傳舊史，千古事嚴禋。
瑞氣生仙藥，清風付羽人。
壇遺金鼎像，井鎖玉華津。
地接洪崖府，溪通劍水濱。
鶴歸雲抖擻，龍起石鱗皴。
已悟身爲患，元期德有鄰。
青山不忘我，今日是天親。